60 νεκροί από την κακοκαιρία στην Ευρώπη
έκλεισε μέχρι και ο Πύργος του Άιφελ στο Παρίσι λόγω χιονιού
Οι άσχημες καιρικές συνθήκες που επικρατούν στην Ευρώπη ανάγκασαν την Τετάρτη το κλείσιμο του Πύργου του Άιφελ στο Παρίσι, προκάλεσαν θανάτους στην Ισπανία και χάος στους δρόμους της Σκωτίας. Οι έντονες χιονοπτώσεις στο Παρίσι έκλεισαν επίσης το αεροδρόμιο Σαρλ Ντε Γκώλ, σχεδόν διεκόπησαν τα δρομολόγια των λεωφορείων και έκαναν τους περισσότερους δρόμους απροσπέλαστους. Οι αρχές της Ισπανίας ανέφεραν ότι ένα εννιάχρονο αγόρι έχασε την ζωή του όταν το αυτοκίνητο που οδηγούσε ο πατέρας του παρασύρθηκε από χείμαρρο που προκάλεσαν οι ξαφνικές πλημμύρες. Ένας άλλος άνδρας στην νότια Ισπανία χτυπήθηκε από κεραυνό. Οι ισχυροί άνεμοι στην κεντρική Πορτογαλία έγιναν αιτία να τραυματισθούν 30 άνθρωποι. Στη Σκωτία, οι αρχές προειδοποίησαν τους αυτοκινητιστές, αναφέροντας ότι ο πάγος και το χιόνι έχουν δημιουργήσει επικίνδυνες συνθήκες για την οδήγηση. Οι χαμηλές θερμοκρασίες και οι ισχυρές χιονοπτώσεις έχουν ήδη στοιχίσει τη ζωή σε δεκάδες ανθρώπους. Περισσότεροι από 60 άνθρωποι έχουν χάσει τη ζωή τους τον τελευταίο μήνα. Οι περισσότεροι από αυτούς πέθαναν από το κρύο στην Πολωνία. Η British Airways ανακοίνωσε στην ιστοσελίδα της ότι οι καιρικές συνθήκες την Τετάρτη στη Βρετανία αλλά και την υπόλοιπη Ευρώπη ευθύνονται για τις καθυστερήσεις σε ορισμένες πτήσεις.